Sanħerib jaħbat għal Ġuda Fis-sena erbatax tas-sultan Ħeżekija, Sanħerib, sultan tal-Assirja, tala' jaħbat għall-ibliet kollha ffortifikati ta' Ġuda, u ħadhom f'idejh. U s-sultan tal-Assirja bagħat minn Lakis il-gran kuppier kontra Ħeżekija b'eżerċtu kbir f'Ġerusalemm. U waqaf ħdejn l-akwedott tal-għadira l-fuqanija li taħbat fuq it-triq tal-Għalqa tal-Ħassiel. U ħareġ Eljakim bin Ħilkija, li kien jagħmel mill-palazz, u Sebna s-segretarju, u Ġowaħ bin Asaf, il-kronista. U l-gran kuppier qalilhom: "Għidu lil Ħeżekija: 'Dan jgħid is-sultan il-kbir, is-sultan tal-Assirja: X'inhi din it-tama li int qiegħed tittama? Taħseb int jaqaw li l-kliem waħdu jfisser għaqal u qawwa għall-gwerra? Issa int f'min qiegħed tittama, biex irvellajt kontrija? Bħalissa int qiegħed isserraħ rasek bl-Eġittu, dik il-qasba mxaqqa li tidħol f'id min jistrieħ fuqha u ttaqqabhielu. Dan hu l-Fargħun, is-sultan tal-Eġittu, għal min jittama fih. Tgħiduli intom: 'Fil-Mulej Alla tagħna nittamaw aħna.' Mhux hu kien li Ħeżekija neħħielu s-santwarji u l-artal tiegħu, u ordna lil Ġuda u 'l Ġerusalemm: 'Quddiem dan l-artal taduraw f'Ġerusalemm'? U issa agħmel imħatra ma' sidi s-sultan tal-Assirja u jien nagħtik elfejn żiemel, jekk inti għandek il-ħila ssib rikkieba għalihom. Kif tista', mela, traġġa' lura lil wieħed mill-iċken qaddejja ta' sidi? U mbagħad int tistenna ż-żwiemel u r-rikkieba mill-Eġittu! U issa, jaqaw, jien tlajt biex inħarbat dan il-pajjiż mingħajr ir-rieda tal-Mulej? Il-Mulej qalli: 'Itla' għal din l-art u ħarbatha.' " U Eljakim, Sebna u Ġowaħ wieġbu lill-gran kuppier: "Kellem lill-qaddejja tiegħek bl-Arami, għax aħna nifhmuh. Tkellimniex bil-Lhudi, għax jisma' l-poplu li qiegħed fuq is-sur." U l-gran kuppier wieġeb: "Jaqaw sidna bagħatna ngħidu dan il-kliem lilek jew lil sidek? Mhux lill-irġiel li hemm fuq is-sur, jieklu ħmieġhom u jixorbu ilmiethom magħkom?" U l-gran kuppier baqa' hemm u beda jgħajjat b'leħen għoli u jgħid bil-Lhudi: "Isimgħu l-kelma tas-sultan il-kbir, is-sultan tal-Assirja. Dan jgħid is-sultan: Ma jqarraqx bikom is-sultan Ħeżekija, għax ma jistax jeħliskom minn idejja. Ma jittamakomx Ħeżekija fil-Mulej u jgħidilkom: "Il-Mulej jeħlisna żgur u din il-belt ma tingħatax f'idejn is-sultan tal-Assirja." La tisimgħux lil Ħeżekija għax dan jgħid is-sultan tal-Assirja: Agħmlu paċi miegħi u ersqu lejja, u tieklu, kull wieħed mid-dielja tiegħu u kull wieħed mit-tina tiegħu u jixrob l-ilma kull wieħed mill-bir tiegħu. Sakemm niġi u neħodkom f'art bħal artkom, art tal-qmuħ u tal-inbid, art tal-ħobż u tad-dwieli.' La tisimgħux lil Ħeżekija għax ikun qiegħed iqarraq bikom meta jgħidilkom: "Il-Mulej jeħlisna!" Jaqaw allat il-ġnus ħelsu lil pajjiżhom minn id is-sultan tal-Assirja? Fejn huma l-allat ta' Ħamat u Arfad, fejn huma l-allat ta' Sefarwajjim? Ħelsu huma lil Samarija minn idejja? Min huma fost l-allat kollha ta' dawn l-artijiet li ħelsu lil arthom minn idejja, biex issa jeħles il-Mulej lil Ġerusalemm minn idejja?' " U l-poplu baqa' sieket u ma weġbuhx, għax is-sultan kien ordnalhom: "La twiġbuhx." U Eljakim bin Ħilkija, li kien jagħmel mill-palazz, u Sebna s-segretarju, u Ġowaħ bin Asaf, il-kronista, marru għand Ħeżekija bi ħwejjiġhom imċarrta, u għarrfuh b'kulma qalilhom il-gran kuppier.